De XXI Rapax is fum Kaisa Domitian nåch Moesia Inferior an da untan Donau im haiding Bulgarien gschikt woan und is doat im Kãmpf géng de Sarmatn im Joa 92 komplet aufgrim woan. Déswéng is nu im glaichn Joa ois Easåz de XIIII Gemina fum Rain an de Donau fasézt woan und zwoa nåch Vindobona (Wean). Nåch am eafoigraichn Griag géng de Sarmatn und da Betailigung am dakischn Griag fum Kaisa Trajan (101-106), bai dém a Grosdail fum haiding Rumenien unta römische Heaschåft kema is, is dé Legion wida zruk nåch Panonien gschikt woan und zwoa désmåi nåch Carnuntum, a boa Kilometa östlich fu Vindobona, wås fia de negstn drai Joahundat s Hauptquartia fu deara Legion blim is.